**Herbertas Tennigkaitis** (vok. *Herbert Tennigkeit*; g. 1937 m. vasario 28 d. Griežpelkiuose (Pagėgių apskritis, Lietuvos respublika) – iš Klaipėdos krašto kilęs Vokietijos aktorius, audioknygų ir kino filmų įgarsintojas.

Biografija
----------

Antrojo pasaulinio karo pabaigoje kartu su motina ir broliais pasitraukė į Saksoniją, vėliau šeima pervažiavo į Vakarų Berlyną. Motinai patarus, Herbertas Tennigkaitis įgijo dažytojo specialybę, bet vėliau pasirinko aktoriaus kelią: 1962–1964 m. Diuseldorfe privačiai mokėsi pas aktorių Otto Štreliną (vok. *Otto Ströhlin*), taip pat lankė dainavimo užsiėmimus. 

Vaidino daugelyje Vakarų Vokietijos teatrų: *Tourneetheater* (Remšeidas), *Landesbühne* (Hanoveris), *Stadttheater* (Liuneburgas), *Städtische Bühne* (Kelnas), *Ernst-Deutsch-Theater* (Hamburgas), *Theater im Zimmer* (Hamburgas), *Komödie* (Hamburgas), *Komödie* (Frankfurtas prie Maino), *Altonaer Theater* (Hamburgas). Gastroliavo Nyderlanduose, Austrijoje ir Didžiojoje Britanijoje. Be sceninės veiklos darbavosi ir garso įrašų studijose, įkalbėjo Karlo Majaus, Žiulio Verno ir kt. garsių autorių knygas. Nuo 1970-tųjų metų pabaigos vaidino daugybėje televizijos filmų ir serialų, dažniausiai turėjusių kriminalinį atspalvį. Bene didžiausios sėkmės sulaukė anesteziologo dr. Laudanno vaidmuo kultiniame seriale *Schwarzwaldklinik* (liet. *Švarcvaldo klinika*). ARD televizijoje 1985 m. jis vedė populiarią pramogų laidą *Einer wird gewinnen* (liet. *Vienas laimės*). 

Herbertas Tenningkaitis taip pat daug nuveikė įgarsinant užsienio fimus; pavyzdžiui, jo balsu vokiškai į kino žiūrovus prabildavo garsus amerikiečių kino aktorius Alanas Oppenheimeris. Savo gerbėjams jis buvo žinomas ir kaip skaitovas, savaip interpretuodamas Rytprūsių autorių kūrinius klaipėdiškių tarme: Zygfrydo Lenco „Švelnūs buvo tie Suleikiai" arba Giunterio Rudžio „Iš kur atkeliauja samdinės?"

Pokaryje kelis kartus lankėsi gimtajame krašte. 2001 m. jis skaitė vokiečių rašytojų kūrinius Pagėgių mokiniams, o 2011 m. Lietuvoje vykusiose *Vokiečių kultūros dienose* savo programą „Linksmos ir pamokančios Rytprūsių istorijos: proza, eilės, anekdotai" pristatė Klaipėdoje, Nidoje ir Šilutėje.

Filmografija (pasirinktinai)
----------------------------

|  |  |
| --- | --- |
| * Tatort (TV serialas, 1971–2002 m.)
	+ Tatort: AE612 ohne Landeerlaubnis (1971 m.)
	+ Tatort: … und dann ist Zahltag (1976 m.)
	+ Tatort: Blütenträume (1983 m.)
	+ Tatort: Der Duft des Geldes (1999 m.)
	+ Tatort: Undercover (2002 m.)
* Hamburg Transit (1971 m. ir 1973 m.)
* Sonderdezernat K1 (1972 m.)
* … aber Jonny! (1973 m.)
* Im Auftrag von Madame (1973 m.)
* PS (TV serialas, 1975 m. ir 1976 m.)
* Jauche und Levkojen (filmas, 1979 m.)
* Ein Kapitel für sich (filmas, 1979 m.)
 | * St. Pauli-Landungsbrücken (TV serialas, 1982 m.)
* Schwarz Rot Gold (TV serialas, 1982 m. ir 1984 m.)
* Die Schwarzwaldklinik (1987–1989 m.)
* Das Spinnennetz (filmas, 1989 m.)
* Hotel Paradies (1990 m.)
* Das Erbe der Guldenburgs (1990 m.)
* Das Traumschiff – Disney World (1991 m.)
* Das Traumschiff – Ägypten (1993 m.)
* Freunde fürs Leben (TV serialas, 1995 m.)
* Unser Charly (1997 m.)
* Das Duo: Blutiges Geld (2005 m.)
* Die Rettungsflieger (2007 m.)
* Kreuzfahrt ins Glück (2008 m.)
 |

Išnašos
-------

1. ↑  Lebenslauf Herbert Tennigkeit // web.archive.org
2. ↑  Lebenslauf Herbert Tennigkeit // web.archive.org
3. ↑  Herbert Tennigkeit // www.hoerspielland.de/
4. ↑  Lebenslauf Herbert Tennigkeit // web.archive.org
5. ↑  Silke Osman. *Sprachen öffnen Türen* // www.webarchiv-server.de
6. ↑  Vokiečių kultūros dienos – su literatūra ir muzika // kauno.diena.lt/ 2011-05-20

Šaltiniai
---------

* Herbert Tennigkeit // www.imdb.com
* Herbert Tennigkeit // www.filmportal.de
* Herbert Tennigkeit // www.synchronkartei.de
* Herbert Tennigkeit // www.vollfilm.com